麻姑山一首贈陳仲父賢良兼泰伯先生
作者：黄通
朝代：宋

paragraphs: 麻姑山直斗牛角，形勝擁斷東南隅。
五百年來畜英氣，特爲吾宋生真儒。
李姓覯名泰伯字，風骨古秀飄髯鬚。
其人於世少似者，無乃稷契荀孟徒。
自傷出處苦奇剝，不得寸祿遮妻孥。
歸來築室郡北郭，反關唯作文字娛。
先生之門足高第，中間仲父有輩無。
曾繼先生列科舉，簡編滿載三十車。
先生不遇子亦退，高文懿行夸江湖。
麻源谷口田數頃，歲計取足無贏餘。
生涯俯就隠意决，便棄城邑廬郊墟。
上有慈親享甘旨，下有子弟森庭除。
平生胸臆渺溟渤，惟學虞卿窮著書。
平生志氣薄雲漢，惟學子陵閒釣魚。
每當春秋社時候，萬象瀟洒神仙居。
巖花野卉照几席，溪風谷靄清襟裾。
先生乘興或還往，殺雞炊黍開尊壺。
共評古今正經史，不知口角清涎濡。
名教果有如是樂，彥輔之言誠豈誣。
蓮社竹谿詫高逸，究竟未免歸狂愚。
爭如仲父與泰伯，相樂以道情愉愉。
文酒逢迎二十載，一日不見已爲疏。
松門大開俗不到，水雲軒檻空清虛。
仰愛二友嗟不與，欲別仙墅猶踟躕。